EESTI ADVOKATUURI JUHATUS

ISTUNGI PROTOKOLL

20. aprill 2021. a nr 10

Tallinn

**Vähendatud liikmemaksu miinimummäära kehtestamisest**

Vandeadvokaadi abi A liikmemaks on juhatuse 21.01.2020. a otsusega 20% vandeadvokaadi abi liikmemaksu määrast seoses osalise töökoormusega seoses rasedus- ja sünnituspuhkuse ning sellele järgnenud lapsehoolduspuhkusele jäämisega.

Advokaat esitas advokatuuri juhatusele avalduse suurendada tema liikmemaksu 50%-le vandeadvokaadi abi liikmemaksu suurusest alates 01.03.2021, seoses töökoormuse suurenemisega, mis alates 01.03.2021 moodustab 50% täistööajast.

Juhatus märgib, et kuivõrd alates 01.04.2021 on peatatud liikmete liikmemaksu suuruseks 50% liikmemaksu määrast, ei ole põhjendatud, et osalise töökoormusega advokaadid maksavad liikmemaksu peatatud liikmetega samas määras või vähem. Seetõttu tuleb varasemat praktikat liikmemaksude vähendamise osas muuta. Samuti vajab muutmist juhatuse 12.01.2010 otsus, millega kehtestati advokatuuri liikmele tema avalduse alusel määratava vähendatud liikmemaksu miinimummääraks 20% liikmemaksu täismäärast.

Juhatuse hinnangul on põhjendatud vähendada osalise töökoormusega töötavate advokaatide liikmemaksu mitte enam kui 60%-ni liikmemaksu täismäärast. Ka osalise töökoormusega töötavale advokaadile on tagatud advokatuuri teenused samas mahus nagu teistele liikmetele. Seejuures ei ole oluline ka see, kui suure töökoormusega advokaat töötab. Advokaadi tegelik töökoormus võib pidevalt muutuda ning selle kontrollimine ja liikmemaksu suuruse vastav kindlaksmääramine paneks advokatuurile ebaproportsionaalselt suure halduskoormuse.

Selguse huvides juhib juhatus tähelepanu, et mitte igasugune töökoormuse vähenemine ei too kaasa liikmemaksu vähendamist. Vastavalt elektroonilisel hääletusel 09.03.2021 - 15.03.2021 vastu võetud üldkogu otsusele nr 4 võib juhatus avalduse esitaja liikmemaksu vähendada või selle tasumisest vabastada seoses rasedus- ja sünnituspuhkusele ja lapsehoolduspuhkusele jäämisest tingitud osalise töökoormuse, töövõimetuse, õpingute korral või muudel juhatuse hinnangul põhjendatud juhtudel.

Vandeadvokaadi abi A taotlus tuleb osaliselt rahuldada, määrates tema liikmemaksu suuruseks 60% liikmemaksu määrast.

**Juhatus**

**O T S U S T A S:**

**Kehtestada advokatuuri liikmele tema avalduse alusel määratava vähendatud liikmemaksu miinimummääraks 60% (kuuskümmend protsenti) liikmemaksu täismäärast.**

**Määrata vandeadvokaadi abi A liikmemaksuks alates 20.04.2021 60% vandeadvokaadi abi liikmemaksu määrast, kohustades advokaati teavitama advokatuuri juhatust viivitamatult avalduses esitatud asjaolude muutumisest.**